30.12.2022
FI
Euroopan unionin virallinen lehti
C 498/5
29.
suhtautuu myönteisesti sukupolvien välisen solidaarisuuden lisäämistä koskevaan Euroopan komission puheen­ johtajan kehotukseen ja korostaa AK:n johtavaa roolia nuorten ja nuorisojärjestöjen kanssa tehtävässä yhteistyössä Euroopan tulevaisuuden muovaamiseksi erityisesti laatimalla nuorisoa ja demokratiaa koskeva EU:n peruskirja.
30. panee merkille, että vuosina 2011–2020 kaikille poliittisille tasoille vaaleilla valittujen naisten osuus kasvoi paikallistasolta valtakunnalliselle tasolle, mutta pitää valitettavana, että naisten osuus kaikilla tasoilla on yhä vain kolmannes valittujen kokonaismäärästä.
Vuonna 2021 sukupuolten tasapuolinen edustus valittujen ehdokkaiden osalta oli saavutettu vain 16:ssa EU:n 285 alue-edustajistosta.
AK on tietoinen siitä, että myöskään sen jäsenistö ei ole sukupuolinäkökulmasta läheskään tasapainoinen, ja odottaa jäsenvaltioiden puuttuvan tähän ongelmaan.
AK aikookin pohtia, miten saataisiin enemmän naisia mukaan komitean työhön, johtaviin asemiin ja kokoonpanoon, ja kehottaa jäsenvaltioita järjestämään aloitteita, joilla pyritään lisäämään naisten vaikutusmahdollisuuksia paikallis- ja aluepolitiikassa, jotta voidaan poistaa syrjintä poliittisessa elämässä ja torjua naisten tiellään kohtaamia esteitä, myös stereotypioita.
31. kehottaa jäsenvaltioita toteuttamaan tiiviissä yhteistyössä paikallis- ja alueviranomaisten kanssa kaikki tarvittavat toimenpiteet naisiin kohdistuvan väkivallan ja lähisuhdeväkivallan torjumista koskevassa EU:n direktiivissä asetetun tavoitteen saavuttamiseksi nopeasti.
Komitea pitää niin ikään tärkeänä, että kaikki EU:n jäsenvaltiot ratifioivat Istanbulin yleissopimuksen eli Euroopan neuvoston sopimuksen sellaisen kattavan yleiseurooppalaisen kehyksen luomisesta, jolla suojellaan naisia kaikilta väkivallan muodoilta, estetään ja poistetaan naisiin kohdistuvaa väkivaltaa ja perheväkivaltaa ja varmistetaan niihin liittyvien syytteiden nostaminen.
32. katsoo, että kuntien ja alueiden rooli työnantajina sekä hyvinvointipalvelujen tuottajina ja tilaajina on ratkaisevan tärkeä sosiaaliselle yhteenkuuluvuudelle, tasa-arvolle ja työllisyydelle Euroopassa.
Työmarkkinaosapuolien, kuntien ja alueiden tiivis osallistuminen EU:n sosiaalialan aloitteiden kehittämiseen ja täytäntöönpanoon on välttämätöntä, jotta varmistetaan, että toimenpiteillä on asianmukainen ja tosiasiallinen vaikutus Euroopan sosiaalisten oikeuksien pilaria koskevan toimintasuunnitelman täytäntöönpanossa.
Eurooppalaisella ohjausjaksolla on tässä ratkaiseva rooli, ja paikallis- ja aluetason on otettava vastuu päätösten tekemisestä ja siitä, miten yhteiset tavoitteet on tarkoitus saavuttaa.
Eurooppalaisen ohjausjakson uudistamiseen on sisällytettävä myös alueellinen ulottuvuus ja kestävän kehityksen tavoitteet.
33. kannattaa Euroopan parlamentin sekä Euroopan komission puheenjohtajan unionin tilaa koskevassa puheessaan esittämää kehotusta perustaa valmistelukunta perussopimusten tarkistamiseksi.
AK:n olisi päästävä osallistumaan valmistelukuntaan täysipainoisesti voidakseen edustaa paikallis- ja aluetason vaaleilla valittuja eurooppalaisia edustajia, ja se on täysin sitoutunut edistämään toissijaisuusperiaatteen aktiivista toteuttamista ja lisäämään yhteistyötä alueparlament­ tien ja alue- ja paikallisviranomaisten järjestöjen kanssa.
Osallistavat ja tehokkaat EU:n päätöksentekoprosessit edellyttävät välttämättä monitasoista hallintoa, jossa kiinnitetään erityistä huomiota lainsäädäntävaltaa käyttäviin alueisiin ja niiden legitiimeihin toimivaltuuksiin.
AK suhtautuu tässä yhteydessä myönteisesti Euroopan komission ilmoitukseen sisällyttää kansalaiskokoukset ja muut osallistavan demokratian käytännöt EU:n päätöksentekoon, mutta korostaa äänestäjilleen vastuussa olevien demokraattisesti valittujen edustajien roolia sekä sitoutuu toimimaan aktiivisesti näissä prosesseissa.
34. aikoo muun muassa Euroopan tulevaisuuskonferenssin ehdotukset sekä raja- ja syrjäseutualueiden erityistarpeet huomioiden esittää konkreettisia toimenpiteitä EU:n toimintapolitiikkojen alueellisen ulottuvuuden huomioon ottamiseksi, jotta EU:n yleinen yhteenkuuluvuutta koskeva tavoite voidaan saavuttaa.
35. antaa puheenjohtajansa tehtäväksi välittää EU:n vuosikertomus alueiden ja kuntien tilasta ja käsillä oleva päätöslauselma Euroopan parlamentin puhemiehelle, Euroopan komission puheenjohtajalle sekä EU:n 27 jäsenvaltion valtionpäämiehille.
Lisäksi komitea kehottaa Euroopan alueellisilla ja paikallisilla vaaleilla valittuja edustajia jakamaan kertomusta kansalaisille ja paikallisille tiedotusvälineille.
Bryssel 12. lokakuuta 2022.
Euroopan alueiden komitean puheenjohtaja Vasco ALVES CORDEIRO